Source: https://www.riigiteataja.ee/kohtulahendite_liigitus.html?jaotus=juur.206106663.206106668.206106756&kokkuvotted=false&jaotusedVaikimisiAvatud=
Timestamp: 2020-04-09 17:33:05+00:00
Document Index: 1830833

Matched Legal Cases: ['Riigikohus ', 'Riigikohus ', 'Riigikohus ', '§ 143', 'Riigikohus ', '§ 143', '§ 143']

piiritlemine tsiviilõiguslikust pettusest
tahtlusele viitavad objektiivsed asjaolud
ümberkvalifitseerimine kriminaalseaduse tagasiulatuvast jõust tulenevalt
3-1-1-124-00 Riigikohus 05.01.2001
Piiritlemaks tsiviilõiguslikku vastutust pettusliku tehingu eest kelmuse kuriteokoosseisu realiseerimisest on oluline, millal süüdlasel tekkis tahtlus lepingu tingimusi rikkuda. Kui tuvastatakse, et süüdlane ei kavatsenud juba enne lepingu sõlmimist selle tingimusi täita ning varakäsutuse teostamiseks viidi kannatanu pettuse abil eksitusse, on teiste kuriteo koosseisu elementide olemasolul tegemist kelmusega.
Objektiivseteks asjaoludeks, mis viitavad kelmusele võivad olla näiteks kohustuste võtmine, mis süüdlase olukorda arvestades on ilmselt ebareaalsed, maksete mittetasumine perioodil, kui süüdlase käsutuses olnud vahendid seda võimaldanuks, uute kohustuste võtmine, mis raskendavad juba olemasolevate täitmist aga samuti süüdlase käitumine varem esinenud analoogilistes situatsioonides jms.
3-1-3-1-00 Riigikohus 22.02.2000
Õppelaenu saamine võltsitud kõrgkoolitõendi alusel isiku poolt, kes tegelikult ei õpi, mille tulemina väheneb panga ja suureneb laenusaaja vara, võib moodustada kelmuse objektiivse külje.
Kõnesoleva isiku tegu on suunatud mitte ainult tsiviilõigusliku vahekorra loomisele, vaid varalise kasu saamisele pettuse, mis on kelmuse subjektiivne tunnus.
3-1-1-56-99 Riigikohus 25.05.1999
Mingi kindlustusfirma võltsitud liikluskindlustuse poliisi esitamine liikluskahju hüvitamiseks sellele samale firmale, kes aga ei ole liikluskahju põhjustamise eest vastutava isiku sõiduki kindlustaja ega pea seetõttu kahju hüvitama, ja kui pole tõendatud, et poliisi esitamisega püüti pettuse teel saada varalist kasu, ei moodusta KrK § 143 sätestatud kelmust.
võltsitud ametliku dokumendi kasutamise subjektiivne külg
Teadvalt võltsitud liikluspoliisi kasutamine ehtsast poliisist tulenevate õiguste omandamise eesmärgil võib moodustada KrK §-s 186 sätestatud kuriteo.
3-1-3-30-96 Riigikohus 29.10.1996
Kuriteod, mis toimepanduna enne 24. maid 1996 olid kvalifitseeritavad KrK § 143 lg 3 järgi, kuuluvad ümberkvalifitseerimisele § 143 lg 2 p 2 järgi ning mõistetud karistus tuleb viia vastavusse selle lõike sanktsiooniga.